
OBIECTIVE 


Psihologia cognitivă studiază modul în care oamenii percep, învaţă, îşi 
amintesc şi gândesc. Deşi psihologia cognitivă este o ramură de sine stătătoare a 
psihologiei, ea menţine relaţii cu alte domenii cum ar fi neuroştiinţele, ştiinţa 
computerelor, lingvistica, antropologia, sociologia şi filosofia. Psihologia cognitivă 
stabileşte raporturi cu alte ramuri ale psihologiei: psihobiologia, psihologia 
vârstelor, psihologia socială şi psihologia clinică. 

Cursul îşi propune să ofere concepte, modele, teorii, metode de studiu şi 
experimente semnificative din domeniul psihologiei cognitive şi al neuroştiinţelor; să 
faciliteze studenţilor înțelegerea, învățarea şi recuperarea acestora. De asemenea, 
prin intermediul acestui curs, se intenţionează să se optimizeze atenţia, memoria, 
creativitatea etc. cititorilor. Aceştia sunt invitaţi să se familiarizeze cu informaţiile 
fundamentale din domeniu, să rezolve problemele formulate la sfârşitul fiecărui 
capitol şi să conceapă altele noi. 


1. Introducere în psihologia cognitivă 


De ce ne amintim oameni pe care i-am întâlnit în trecut, dar uneori pare că am 
uitat ceea ce am învăţat la un curs imediat după ce am luat examenul (sau, mai rău, 
imediat înainte)? Cum purtăm o conversaţie cu o persoană la o petrecere, pentru ca în 
acelaşi timp să tragem cu urechea la o altă conversaţie din apropiere care ni se pare 
mai interesantă? De ce uneori oamenii sunt atât de siguri că răspund corect la o 
întrebare, când de fapt nu o fac? Sunt numai câteva din multele întrebări pe care le 
pune psihologia cognitivă. Le-am preluat în cadrul cursului şi am formulat răspunsuri 
pentru fiecare. 

lată prezentate succint temele care vor fi abordate în cursul de psihologie 
cognitivă ştiut fiind faptul că psihologii cognitivişti sunt preocupaţi să studieze o arie 
largă de fenomene psihologice, care include pe lângă percepţie, învăţare, memorie şi 
gândire, unele care par mai puţin orientate cognitiv, precum emoția şi motivaţia. De 
fapt, orice subiect de intres pentru psihologi a fost studiat din perspectiva psihologiei 
cognitive. Cu toate acestea, există câteva arii principale de interes pentru psihologia 
cognitivă pe care le formulăm în continuare şi le suţinem sub forma răspunsurilor la 
unele interogaţii. 

1. Psihologia cognitivă — Cum a apărut psihologia cognitivă? Care sunt 
ştiinţele cu care interacționează? Ce studiază psihologia cognitivă şi prin ce metode? 

2. Neuroştiinţa cognitivă- Care sunt structurile şi procesele creierului uman 
care susţin structurile şi procesele cogniţiei umane? 

3. Atenţia şi conştiinţa- Care sunt procesele fundamentale ale psihicului care 
guvernează intrarea informaţiilor în mintea noastră, conştiinţa şi mecanismele psihice 
de prelucrare secundară a informaţiilor? 

4. Percepția- Cum percepe omul ceea ce receptează simţurile? Cum 
dobândeşte omul percepţia formelor şi a pattern-urilor? 


5. Memoria- Cum sunt diferitele tipuri de informaţie (de ex., experienţele 
legate de un eveniment traumatizant, numele domnitorilor români sau mersul pe 
bicicletă) reprezentate în memorie? Cum operăm cu informaţiile din memorie, cum le 
menţinem şi le „extragem” din memorie atunci când avem nevoie? 

6. Reprezentarea şi organizarea cunoştinţelor- Cum reprezentăm mental 
informaţiile? O facem în cuvinte, în imagini sau într-o altă formă pentru a dobândi 
sens? Avem mai multe forme de reprezentare? Cum ne organizăm mental ceea ce 
ştim? Cum manipulăm şi operăm asupra cunoaşterii- o facem în serie, prin procesare 
paralelă sau prin combinarea proceselor? 

7. Limbajul- Cum determinăm şi producem sensul cu ajutorul limbii? Cum 
învăţăm o limbă- cea maternă sau alte limbi străine? Cum interacționează limbajul cu 
gândirea? Ce influenţă are societatea asupra limbajului nostru? 

8. Rezolvarea de probleme şi creativitatea- Cum rezolvăm probleme? Ce 
procese ne ajută sau ne împiedică să găsim soluţii la probleme? De ce sunt unii dintre 
noi mai creativi decât alții? Cum putem deveni şi rămâne creativi? 

9. Decizia şi raționamentul- Cum luăm decizii importante? Cum tragem 
concluzii corecte din informaţiile pe care le avem? De ce şi cum luăm adesea decizii 
incorecte şi ajungem la concluzii greşite? 

10. Dezvoltarea cognitivă- Cum se schimbă gândirea noastră de-a lungul 
vieţii? Ce factori contribuie la aceste schimbări? 


coo 


Psihologia cognitivă reprezintă studiul modului în care oamenii percep, învață, 
îşi amintesc şi gândesc informaţiile primite din mediu. 

Începând cu filosofii greci Platon şi Aristotel oamenii au fost preocupaţi să 
înţeleagă adevărul. Platon a susţinut că raționalismul oferă calea corectă către adevăr, 
în timp ce Aristotel a expus empirismul ca acea cale către cunoaştere. „Filosofia lui 
(Platon, n.n.) este cu precădere o psihologie cognitivă” (Grigore Nicola, 2002, p.37). 
De la operele celor doi mari gânditori greci ai antichităţii s-au scurs secole până când 
Descartes a extins raționalismul lui Platon, iar Locke- empirismul aristotelian. Kant a 
oferit o sinteză a acestor perspective aparent opuse. Hegel, după câţiva zeci de ani de 
la lucrările lui Kant, a observat modul în care istoria ideilor pare să progreseze 
datorită procesului dialectic. 

Până în secolul al XX-lea, psihologia s-a constituit într-un domeniu de studiu 
distinct. W. Wundt s-a concentrat pe structurile psihice (srructuralismul) , în timp ce 
W. James şi J. Dewey s-au preocupat de procesele psihice (funcționalismul). Din 
dialectica celor două a apărut asociaționismul, expus de Ebbinghaus şi Thorndike, 
care au pregătit calea behaviorismului prin reliefarea importanţei asocierii ideilor. Un 
pas înainte către behaviorism a fost făcut de I.P. Pavlov care a descoperit principiile 
condiționării clasice. J.B. Watson şi mai apoi B.F. Skinner au fost principalii 
reprezentanţi ai behaviorismului, care s-a concentrat exclusiv pe relaţiile observabile 
dintre comportamentul unui organism şi contingenţele de mediu particulare care 
întăresc sau slăbesc probabilitatea ca anumite comportamente să fie repetate. Cei mai 
mulţi dintre behaviorişti au respins vehement importanţa pe care o ofereau unii 
psihologi studiului a ceea ce se întâmplă în mintea individului implicat într-un anumit 
comportament. Cu toate acestea, E.C. Tolman şi behavioriştii care i-au urmat au 
subliniat importanţa proceselor cognitive în influențarea comportamentului. În 
realitate, există o convergenţă a dezvoltării mai multor domenii de studiu care a 


condus la apariția psihologiei cognitive ca disciplină de sine stătătoare, având 
susținători importanți cum ar fi Ulric Neisser. 

Psihologia cognitivă îşi are rădăcinile în filosofie şi în fiziologie. Ca ramură a 
psihologiei, psihologia cognitivă a avut de câştigat de pe urma unor studii 
interdisciplinare în lingvistică (ex., cum interacționează gândirea şi limbajul?), 
biopsihologia (care sunt bazele fiziologice ale gândirii?), antropologia (ex., care este 
importanţa contextului cultural pentru cogniție?) şi a dezvoltării tehnologiei, precum 
inteligenţa artificială (cum procesează computerele informaţia?) 

Psihologia cognitivă utilizează numeroase metode de studiu, printre care 
experimentele, tehnicilie psihobiologice, studiile de caz, obervaţia naturală şi 
simulările pe computer şi inteligenţa artificială. 

Unele dintre temele principale din domeniu s-au concentrat pe modul în care 
ne raportăm la cunoaştere. Acest lucru poate fi făcut utilizând atât raționalismul (care 
stă la baza teoriei dezvoltării), cât şi empirismul (care stă la baza obţinerii datelor); 
prin sublinierea importanţei structurilor cognitive şi a proceselor cognitive; prin 
accentul pus pe studiul procesării generale şi a celei specifice; prin încercarea de a 
dobândi un control mai bun al variabilelor în cadrul experimentelor (care permite mai 
bine inferenţele cauzale) şi pentru un grad înalt de validitate ecologică (care permite 
generalizarea celor descoperite pentru cadre din afara laboratorului); şi prin 
conducerea cercetării fundamentale pentru căutarea insight-urilor fundamentale 
despre cogniţie şi a cercetării aplicate care îşi propune utilizarea eficientă a cogniției 
în lumea reală. 

Psihologii cognitivişti studiază bazele biologice ale cogniţiei, precum şi 
atenţia, conştiinţa, percepţia, memoria, imaginaţia, limbajul, rezolvarea de probleme, 
schimbările din etapele de dezvoltare de-a lungul vieţii, inteligenţa artificială şi alte 
aspecte ale gândirii umane. 


2. Psihologia cognitivă şi neuroştiinţa 


Una din întrebările fundamentale ale acestui capitol este care sunt structurile 
fundamentale cerebrale şi procesele bazale care au loc în celulele din creierul uman? 
Putem spune că un neuron este o celulă nervoasă individuală. Părţile neuronului sunt 
corpul, dendritele şi axonul. Unii axoni sunt îmbrăcaţi cu mielină, în timp ce alții nu. 
La capătul fiecărui axon există butoni terminali. Între butonii terminali ai unui neuron 
şi dendritele următorului neuron există o sinapsă. Procesul de care depinde 
transmiterea impulsului nervos este un potenţial de acţiune, care este un răspuns de 
tipul totul sau nimic care are loc numai dacă sarcina electrică a neuronului a atins un 
prag de excitație. Astfel, intensitatea unui stimul poate fi indicată prin rata 
descărcărilor neuronale, dar nu prin amplitudinea impulsului nervos în cadrul 
neruonilor individuali. (Comunicarea dintre neuroni depinde de acțiunea 
neurotransmițătorilor. Neurotransmitățorii sunt eliberați de butonii terminali ai 
axonilor şi comunică de-a lungul sinapselor prin dendritele altui neuron. 

Neurotransmițătorii pot produce efecte excitatorii (stimulând o probabilitate 
crescută de descărcare) sau inhibitorii (scăzând probabilitatea de descărcare) asupra 
neuronilor receptori. Excitația şi inhibiția au, în general, roluri complementare. Un 
exces de neurotransmițători poate fi absorbit prin recaptarea lor în butonii terminali 
sau prin metabolizare enzimatică, prin care substanța transmițătoare este descompusă 
chimic. Au fost identificați unii neurotransmițători. Neurotransmițătorii monoamine 


includ acetilcolina (Ach), dopamina şi serotonina; neurotransmiţătorii aminoacizi 
includ acidul gama aminobutiric sau GABA şi glutamatul. În plus, neurotransmiterea 
include neuropeptidele, precum endorfinele şi alți produşi chimici implicaţi în 
reglarea fiziologică a setei, foamei şi funcţiilor de reproducere. 

Sistemul nervos, guvernat de creier este divizat în două părți principale: 
sistemul nervos central, format din creier şi măduva spinării şi sistemul nervos 
periferic, format din nervii periferici şi nervii cranieni (ex. nervii feţei, picioarelor, 
braţelor şi viscerelor). 

Timp de secole oamenii de ştiinţă au observat creierul uman în timpul 
disecţiilor. Tehnicile disecţiei moderne includ utilizarea microscoapelor electronice şi 
analize chimice sofisticate pentru a dezlega misterele celulelor creierului. În plus, 
tehnicile chirurgicale aplicate animalelor (ex. leziuni selective, înregistrarea unei 
singure celule) sunt utilizate adesea. În cadrul studiilor pe oameni, se includ analizele 
electrice (ex. electroencefalograma şi potenţialele evocate, EP), studiile bazate pe 
utilizarea razelor X (ex. angiografia şi tomografia computerizată, CT), studii bazate pe 
analizele comportamentului componentelor de bază sub acţiunea unui câmp magnetic 
(rezonanţa magnetică, MRI) şi studiile bazate pe analiza computerizată a fluxului 
sangvin şi metabolismului creierului (tomografia prin emisie de pozitroni, PET şi 
rezonanţa magnetică funcțională, fRMI). 

Cercetătorii au identificat şi descris structurile creierului: în partea frontală 
(telencefalul)- cortexul cerebral, talamusul, hipotalamusul şi sistemul limbic, 
incluzând hipocampul. În partea de mijloc (mezencefalul)- include o parte din 
trunchiul cerebral şi în zona posterioară- bulbul rahidian, puntea şi cerebelul. Cortexul 
cerebral cu circumvoluţiunile sale acoperă interiorul creierului şi reprezintă partea 
fundamentală pentru cogniție. Cortexul acoperă emisferele cerebrale, stângă şi 
dreaptă, care sunt legate prin corpul calos. În general, fiecare emisferă controlează 
contralateral partea opusă a corpului. Mulţi cercetători consideră că există o 
specializare a emisferelor cerebrale. La cei mai mulți oameni, emisfera stângă 
controlează limbajul şi cea dreaptă, procesarea videospaţială. Cele două emisfere pot 
procesa diferit informaţiile. Un alt mod de a privi cortexul este de a identifica 
diferenţele dintre cei patru lobi ai săi. Gândirea şi procesarea motorie au loc în lobul 
frontal, procesarea somatosenzorială în lobul parietal, procesarea auditivă în lobul 
temporal şi procesarea vizuală în lobul occipital. În cadrul lobului frontal, cortexul 
motor controlează planificarea, controlul şi executarea mişcării voluntare. În cadrul 
lobului parietal, cortexul somatosenzorial este responsabil pentru senzațiile din 
muşchi şi piele. Regiuni specifice ale acestor două cortexuri au corespondeţi în 
anumite zone ale corpului. Ariile de asociere din lobi par să lege activitatea 
cortexurilor motor şi senzorial, permițând desfăşurarea proceselor cognitive 
superioare. 


3. Atenţia şi conştiinţa 


Pentru început ne punem întrebarea dacă omul poate procesa activ informaţia 
chiar dacă nu este conştient de aceasta. Dacă răspunsul este afirmativ, putem adăuga 
încă două întrebări: „ce face?” şi „cum face?” 

În timp ce atenţia cuprinde toate informaţiile pe care le manipulează un individ 
(o parte a informaţiilor disponibile din memorie, senzaţii şi alte procese cognitive), 
conştiinţa cuprinde numai un număr restrâns de informaţii, cele pe care individul este 


conştient că le manipulează. Atenţia ne permite să folosim resursele cognitive active 
şi limitate (datorită, de exemplu, limitelor memoriei de lucru) în mod judicios, să 
răspundem rapid şi corect la stimulii care ne interesează şi să ne amintim informaţia 
proeminentă. Focalizarea conştientă (engl. „conscious awareness”) permite să ne 
monitorizăm interacțiunile cu mediul, să legăm experienţele trecute de cele prezente şi 
să conferim continuitate experienţei noastre, să controlăm şi să planificăm acţiunile 
viitoare. 

Noi putem procesa activ informaţiile la nivel preconştient fără a fi conştienţi că 
o facem. De exemplu, cercetătorii au studiat fenomenul primatului („phenomenon of 
priming”) în care un stimul dat creşte probabilitatea ca un stimul ulterior asemănător 
sau identic să fie rapid procesat (ex., recuperat din memoria de lungă durată). În 
opoziţie, fenomenul „pe vârful limbii” (,„tip-of-the-tongue”), este un alt exemplu de 
procesare preconştientă în care actualizarea informaţiei dorite din memorie nu are loc 
în ciuda capacităţii de a actualiza informaţii care au legătură cu aceasta. 

Psihologii cognitivişti au observat diferenţe între atenția conştientă şi cea 
preconştiență şi au făcut distincția între procesarea controlată şi cea automată în 
îndeplinirea unei sarcini. Procesele controlate sunt relativ încete, secvențiale şi 
intenţionale (necesită efort) şi un control conştient. Procesele automate sunt relativ 
rapide, paralele şi se desfăşoară în afara conştiinţei. În realitate, există un continuum 
în procesare: de la procesele complet automate la cele complet controlate. O pereche a 
proceselor automate care susţine sistemul nostru prosexic (atenţional) sunt obişnuirea 
(„habituation”) şi dezobişnuirea („deshabituation”) care influenţează răspunsurile 
noastre la stimulii familiari versus stimulii noi. 

O funcţie principală a atenţiei este identificarea obiectelor şi evenimentelor 
importante din mediu. Cercetătorii utilizează măsurători din teoria detectării 
semnalului pentru a determina sensibilitatea unui observator la obiectivele din diferite 
sarcini. De exemplu, vigilenţa se referă la acea capacitate pe care o are o persoană 
pentru a ajunge la un câmp de stimulare după o perioadă prelungită, în care e detectat 
un stimul care apare rar. În timp ce vigilenţa presupune o aşteptare pasivă pentru ca 
un eveniment să se întâmple, cercetarea presupune căutarea activă a unui stimul. 

Oamenii utilizează atenţia selectivă pentru a depista un mesaj şi pentru a 
ignora simultan altele. Selectivitatea atenţiei auditive a fost studiată în experimente 
precum cele ale audiţiilor dihotomice (Cherrry, 1953 şi fenomenul „cocktail party”; 
Broadbent, 1958; Underwood, 1974 etc.). Atenţia vizuală selectivă poate fi observată 
în sarcinile implicate în efectul Stroop. Procesele prosexice sunt implicate şi în atenţia 
distributivă atunci când oamenii încearcă să îndeplinească simultan mai multe sarcini; 
în general, realizarea simultană a mai mult de o sarcină automatizată este mai simplă 
decât realizarea simultană a mai multor sarcini controlate. Cu toate acestea, exersând 
oamenii pot îndeplini mai mult de o sarcină controlată o dată şi se angajează în sarcini 
care presupun înţelegerea şi deciziile. 

Alte teorii ale atenţiei implică un filtru selectiv, care blochează sau atenuează 
informaţia pe măsură ce trece de la un nivel de procesare la altul. O perspectivă 
sugerează că mecanismul de blocare sau atenuare a semnalului se produce după 
senzaţie şi înaintea percepţiei. Alte perspective propun un mecanism ulterior unei 
minime procesări la nivelul percepţiei. Modelul bazării pe resurse a atenţiei selective 
oferă o alternativă în explicarea atenţiei: oamenii au resurse prosexice determinate 
(posibil modulate de modalitățile senzoriale) pe care le alocă conform cu cerinţele 
sarcinii. 


Cele două tipuri de teorii sunt complementare. 

Studiul creierului a oferit informaţii importante psihologilor în ceea ce priveşte 
înţelegerea mai completă a atenţiei. Primele cercetări de neuropsihologie au adus 
contribuţii în explicarea atenţiei faţă de stimulii vizuali. Mai apoi, s-a observat că 
atenţia implică două regiuni ale cortexului, talamusul şi alte structuri subcorticale. 
Sistemul prosexic guvernează procese specifice şi variate care au loc în mai multe arii 
cerebrale, în special în cortexul cerebral. Procesele prosexice pot fi rezultatul 
excitabilităţii în unele arii din creier, a inhibiției în altele sau a unei combinaţii de 
excitație şi inhibiţie. Studiile asupra responsivităţii la stimuli specifici arată că, chiar 
şi atunci când o persoană este concentrată pe o sarcină principală şi nu este conştient 
de procesarea altor stimuli, creierul răspunde automat la stimuli rari, deosebiți (ex. un 
ton ciudat). Utilizând abordări variate de studiu al creierului (PET, EP, studiul 
leziunilor, studii psihofarmacologice), cercetătorii află noi informaţii care ajută la 
explicarea atenţiei şi a altor fenomene şi procese psihice. 


4. Percepția 


Percepția presupune patru elemente: obiectul periferic, mediul informaţional, 
stimularea proximală şi obiectul perceptual. Deoarece stimularea proximală se 
schimbă în mod constant datorită naturii variabile a mediului şi a proceselor 
fiziologice desemnate să întâmpine adaptarea senzorială, percepţia trebuie să se 
adreseze problemei fundamentale a constanţei. 

Constantele perceptive (ex., constanţa formei şi constanţa mărimii) rezultă 
atunci când percepțiile obiectelor tind să rămână constante, chiar şi atunci când 
stimulii receptaţi de simţurile noastre se schimbă. Unele constante perceptive pot fi 
guvernate de ceea ce ştim despre lume (ex., aşteptări privind modul în care apar 
structurile rectilinii), dar constantele sunt influențate de relaţiile invariante dintre 
obiecte în contextul lor de mediu. 

Un motiv pentru care putem percepe spațiul tridimensional se datorează 
utilizării anumitor repere specifice. O parte dintre acestea folosesc informaţii de la 
ambii globi oculari (repere binoculare) iar restul folosesc informaţii de la un singur 
glob ocular (repere monooculare). Reperele binoculare ale percepţiei tridimensionale 
sunt disparitatea retiniană (bazată pe faptul că fiecare dintre cei doi ochi primeşte o 
imagine uşor diferită a aceluiaşi obiect văzut) şi convergenţa (bazată pe gradul în care 
ochii noştri se apropie unul de altul pe măsură ce obiectul se apropie de noi). De 
asemenea, suntem ajutaţi în perceperea profunzimii de repere monooculare ca 
perspectiva liniară, înălţimea într-un plan orizontal, mărimea relativă, suprapunerea 
obiectelor, claritatea, lumina şi umbra, textura, mişcarea aparentă şi acomodarea. Una 
dintre primele abordări ale formei şi patternul recunoaşterii a fost gestaltismul. 
Gestaluiştii, în principal Kohler, Koffka şi Wertheimer susțin între anii 1920-1930, că 
organismul uman este dotat cu capacitatea înnăscută de a organiza percepţia, după 
anumite reguli, legi care determină perceperea „bunei forme”. Percepția ca întreg, este 
mai mult decât suma părților componente, adică mai mult decât suma tuturor 
senzaţiilor. Principiul de bază al organizării gestaltului este legea pregnanţei. Celelalte 
principii (legi) vin să explice principiul pregnanţei şi operează rareori izolat, fiind 
frecvent complementare sau chiar opuse: proximitatea, similaritatea, direcția, set-ul 
obiectiv şi soarta comună. 


Percepția, ansamblu de procese prin care recunoaştem, organizăm şi dăm sens 
stimulilor din mediu, poate fi considerată din perspectiva a două abordări 
fundamentale: percepţia directă- procesare ascendentă (bottom-up) şi percepţia 
constructivă- procesare descendentă (top-down). În cazul percepţiei constructive (sau 
inteligente), cel care percepe construieşte stimulii percepuți, utilizează cunoştinţele 
anterioare, informaţia contextulă şi informaţia senzorială. În opoziţie, abordarea care 
susține percepţia directă se bazează pe faptul că toate informaţiile de care avem 
nevoie atunci când percepem se află în input-ul senzorial pe care îl receptăm. Cele 
mai multe dintre teoriile recunoaşterii s-au concentrat pe procesarea ascendentă. 

Există patru teorii sau modele ale recunoaşterii: modelul matriţelor, modelul 
prototipului, modelul trăsăturilor distinctive şi modelul analizei scenice. Un exemplu 
al acesteia din urmă este teoria recunoaşterii prin componente a lui Biederman (1987). 

Deşi abordările ascendente explică unele aspecte ale percepţiei, altele necesită 
abordări care presupun ce puţin un anumit grad procesare descendentă a informaţiei 
percepute. De exemplu, abordările descendente explică mai bine, dar incomplet, 
fenomene ca efectele contextului, incluzând efectul „superiorității obiectului” şi 
efectul „superiorității cuvântului”. 

O alternativă la ambele abordări sugerează că percepţia poate fi mai complexă 
decât percepţia directă la care s-au referit diverşi teoreticieni şi că aceasta poate 
implica o utilizare mai eficientă a datelor senzoriale decât au sugerat teoreticienii 
perspectivei constructiviste. Mai exact, o abordare computaţională a percepției 
sugerează că creierele noastre calculează modelele perspectivei tridimensionale a 
mediului, bazându-se pe informaţia obţinută de la receptorii senzoriali bidimensionali 
din retină. 

Un capitol aparte în studiul percepției îl reprezintă iluziile perceptive şi 
tulburările percepției. Tipurile de agnozie (vizuală, auditivă şi tactilă- sunt cel mai 
bine studiate) sunt asociate, de obicei, cu anumite leziuni cerebrale şi reprezintă 
incapacitatea individului de a recunoaşte obiectele care sunt în câmpul lui vizual, de 
exemplu, în ciuda păstrării intacte a organelor de simţ şi a unei inteligenţe normale. 
Unui bolnav căruia i se prezintă o piesă de argint, de exemplu, va fi capabil să o 
descrie corect: „este plată, rotundă şi strălucitoare”; dar nu va reuşi să identifice în ea 
o monedă. Oamenii cu agnozie spațială au dificultăți severe în înţelegerea şi 
manipularea relației dintre corpurile lor şi configuraţiile spaţiului din jurul lor. 
Oamenii cu prozopagnozie nu pot recunoaşte feţele oamenilor, inclusiv propria față. 
Aceste deficite ne pot face să ne întrebăm dacă procesele preceptive specifice sunt 
modulate- specilizate pe sarcini specifice. 

În final, credem că merită să acordăm atenţie unor forme speciale ale 
percepției: percepţia subliminală şi percepţia extrasenzorială. 


5. Memoria- procese, modele şi metode de cercetare 


Printre primele cercetări asupra memoriei umane, o amintim pe cea a lui 
Hermann Ebbihghaus din perspectiva teoriei asociaţioniste (1885). El a urmărit să 
surpindă în cadrul unor experimente ştiinţifice modul în care asociaţiile erau formate 
şi stocate, folosind silabe fără sens, formate dintr-o consoană, o vocală şi altă 
consoană (sau CVC-urile) pe care le-a prezentat cu sutele şi le-a folosit ca material de 
memorat. Asociaţiile formate de aceste CVC-uri au fost considerate, cel puţin teoretic, 
ca fiind noi adică neafectate de experienţa individuală anterioară. Contribuţia lui 


Ebbinghaus a constat mai ales în dezvoltarea metodologiei de laborator: folosirea 
silabelor fără sens pentru a stabili efectele înţelegerii, folosirea reactualizării libere 
(reactualizarea în orice ordine) sau a reactualizării în serie (reactualizarea materialului 
în ordinea în care a fost prezentat), manipularea sistematică a variabilelor. Cu toate 
acestea, cercetătorii care i-au urmat au observat limitele cercetării sale (accentul pus 
pe reactualizarea silabelor fără sens) şi au devenit interesaţi să realizeze cercetări 
valide ecologic. 

O altă abordare a memoriei este cea constructivistă care pune accentul pe 
memorarea materialului cu sens şi pe situaţiile „naturale” de viaţă şi nu pe asociațiile 
fără sens (CVC-uri). În experimentele sale, Frederic C. Bartlett (1932) a folosit ca 
stimuli, povestiri (cum este şi binecunoscuta Războiul stafiilor) pe care subiecţii 
trebuiau să le înveţe, timp de 15 minute, şi apoi să redea ceea ce au reţinut. S-a 
observat că versiunile lor tind să fie mai scurte şi distorsionate. S-au identificat şi 
câteva categorii de schimbări (omisiuni, raționalizări, accentuări, reordonări, 
distorsiuni). Prin urmare, Bartlett a încercat să demonstreze că memoria constă dintr-o 
reconstrucţie activă a evenimentelor şi nu este o prezentare pasivă a acestora. 

Punctele de vedere ale lui Ebbinghaus şi Bartlett au fost încadrate în aşa 
numita paradigmă a „memoriei umane” (Mielu Zlate, 1999, p.353). Alături de aceasta 
s-au conturat şi alte paradigme, a „memoriei prospective”, a „memoriei reconstructiv- 
creatoare”, a „memoriei ecologice”, „metamemoriei” şi a „sistemelor mnezice” (M. 
Zlate, 1999). 

De foarte timpuriu s-a impus ideea că memoria este un mecanism care se 
derulează în timp, parcurgând în dinamica sa o serie de procese. Psihologia modernă, 
din perspectiva psihocognitivistă a procesării informaţiilor utilizează termeni ca: 
encodare, stocare şi recuperare, preferaţi celor tradiţionali de memorare (sau 
întipărire, fixare, engramare), păstrare (sau reţinere, conservare) şi reactualizare (sau 
reactivare, ecforare). 

Encodarea este procesul prin intermediul căruia informaţia este tradusă într-o 
formă care îi permite pătrunderea în sistemul mnezic. Omul transformă informaţia în 
imagini sau în unități cu sens. Stocarea se referă la reținerea informaţiilor pentru o 
oarecare perioadă de timp. Recuperarea vizează scoatererea la suprafaţă a informaţiei 
encodate şi stocate în vederea utilizării ei. Omul, asemenea computerului, dar mult 
mai puţin exact decât el, caută informaţia în memoria lui pentru a o reactualiza, 
combinând informaţia stocată cu necesităţile şi solicitările prezente, cu ceea ce crede 
el etc. 

Encodarea prezintă numeroase aspecte dintre care ne interesează trei: natura 
encodării, formele şi factorii facilitatori şi perturbatori ai acesteia. 

În ceea ce priveşte stocarea, un proces activ şi extrem de viu, se pot ridica 
două probleme: cât timp păstrăm informația? şi ce se întâmplă cu materialul memorat 
în timpul stocării? Prin urmare ne vom referi la durata şi dinamica stocării. 

Recuperarea pune în lumină, în afara conţinuturilor encodate şi stocate, 
modificările care au avut loc în materialul conservat. Din acest motiv, merită 
surprinse specificul recuperării, recunoaşterea şi reproducerea ca mecanisme ale 
recuperării Şi interacţiunea cu celelalte două procese ale memoriei. 

De asemenea, psihologii sunt interesați să determine specificul tipurilor, 
formelor şi aspectelor memoriei, dintre care ne referim în special la memoria de lungă 
durată (MLD) şi memoria de scurtă durată (MSD). La acestea se adaugă problematica 
sistemelor şi a subsistemelor mnezice. Dar psihologii nu s-au limitat la acest demers, 


ci au încercat să stabilească anumite conexiuni între tipuri, forme şi sisteme mnezice 
ŞI să le integreze într-o perspectivă structural-dinamică. Astfel au luat naştere o serie 
de modele explicativ-interpretative ale memoriei clasificate în trei mari categorii: 
neurofiziologice, psihologice şi cognitiviste. 

În final, interesează o prezentare a memoriei în viaţa de zi cu zi. Facem referire 
la memoria martorilor oculari, dar şi la anumite tehnici care pot îmbunătăți 
reamintirea informaţiilor: folosirea imageriei şi a strategiilor de organizare. 


6. Reprezentarea şi organizarea cunoştinţelor 


Reprezentarea cunoştinţelor cuprinde modalitățile diferite în care mintea 
noastră creează şi modifică structurile mentale care susțin ceea ce ştim despre lumea 
exterioară minţii. Reprezentarea cunoştinţelor presupune forma declarativă (ştim ce, 
„knowing that”) şi pe cea nondeclarativă, procedurală (ştim cum, „knowing how”). 
Prin intermediul imagisticii mentale („mental imagery”), creăm structuri mentale 
analoage care susțin acele lucruri care nu sunt receptate direct prin intermediul 
organelor de simţ. Imagistica poate implica orice simţ, dar cea mai comună formă a ei 
menţionată de profani şi de psihologii cognitivişti este cea vizuală. Unele studii (ex. 
studiile cu subiecţi orbi şi unele studii ale creierului) sugerează că imaginea vizuală 
este alcătuită din două sisteme ale reprezentării mentale: un sistem implică atributele 
vizuale non-spaţiale (ex. culoarea şi forma) şi altul care implică atribute spaţiale (ex. 
locul, orientarea, mărimea şi distanţa). 

Conform ipotezei codării duale a lui Allan Paivio (1986) există două coduri 
mentale implicate în reprezentarea cunoştinţelor: un cod pentru imagini (sistemul 
nonverbal) şi altul pentru cuvinte şi alte simboluri (sistemul verbal). Imaginile sunt 
reprezentate într-o formă analoagă formei percepută prin intermediul simţurilor. În 
opoziţie, cuvintele şi conceptele sunt codificate într-o formă simbolică, care nu este 
analogică. Dispute serioase au avut loc între „propoziționalişti” (Pylyshyn) şi 
„imagişti” (Kosslyn). 

O perspectivă alternativă a reprezentării imaginii, propusă de Anderson şi 
Bower este ipoteza propozițională: atât imaginile, cât şi cuvintele sunt reprezentate 
sub forma propoziţiilor. Propoziția reţine sensul de bază al imaginilor şi cuvintelor, 
fără vreo trăsătură perceptivă a acestora. De exemplu, trăsăturile acustice ale sunetelor 
cuvintelor nu sunt stocate şi nici trăsăturile vizuale ale culorilor şi formelor 
imaginilor. Mai mult, codurile propoziționale, comparativ cu cele ale imaginilor, par 
să influenţeze reprezentarea mentală când subiecţilor le sunt prezentate figuri ambigue 
sau abstracte. Se pare că în cazul în care contextul nu facilitează activitatea, utilizarea 
imaginilor vizuale nu conduce imediat la îndeplinirea cu succes a unor sarcini care 
presupun manipularea mentală a figurilor abstracte sau ambigue. 

Modificând perspectiva codării duale, Shepard şi alții au formulat ipoteza 
echivalenţei funcţionale care susține că imaginile sunt reprezentate într-o formă 
echivalentă din punct de vedere funcţional cu ceea ce se percepe, chiar dacă imaginile 
nu sunt identice cu obiectul perceput. Studiile au demonstrat că performanţa la 
sarcinile imaginative este echivalentă funcţional cu performanţa sarcinilor perceptive. 
Codurile propoziționale par să influențeze mai puţin reprezentarea mentală decât 
codurile-imagini atunci când participanţilor le este oferită ocazia să creeze propriile 
imagini mentale, ca în sarcinile despre mărimea imaginii. Unii cercetători consideră 
că aşteptările experimentatorului ar fi influenţat studiile cognitive asupra imagisticii 


(„imagery”), dar alţii resping această observaţie. În orice caz, studiile de psihobiologie 
nu sunt subiectul acestor influenţe şi par să sprijine ipoteza echivalenţei funcționale 
prin descoperirea unor arii cerebrale implicate în percepţia vizuală şi rotația mentală. 

S.M. Kosslyn a sintetizat aceste ipoteze şi a considerat că imaginile pot 
implica atât forme analogice, cât şi propoziţionale ale reprezentării cunoaşterii şi că 
ambele forme influenţează reprezentarea şi manipularea mentală a imaginilor. Astfel, 
o parte din ceea ce cunoaştem despre imagini este reprezentată într-o formă analoagă 
percepţiei, iar o altă parte este reprezentată într-o formă propozițională. P.N. Johnson- 
Laird a propus o sinteză ca alternativă: cunoaşterea poate fi reprezentată sub forma 
propoziţiilor exprimate verbal, ca modele mentale analoage sau ca imagini mentale 
înalt concretizate şi analoage. 

Studiile pe pacienţii cărora le-au fost despărțite chirurgical emisferele 
cerebrale şi pe cei cu diverse leziuni cerebrale indică o tendinţă către specializarea 
emisferică, în care informaţia videospaţială poate fi în primul rând procesată în 
emisfera dreaptă şi informaţia lingvistică (simbolică) poate fi procesată în principal în 
emisfera stângă a indivizilor dreptaci. 

Un rol important pentru existenţa omului o au aşa numitele „hărți mentale” sau 
„hărți psihologice”, un tip caracteristic de cunoaştere, stocată în memorie sub forma 
reprezentărilor spaţiale. Ele ne ajută să ne orientăm într-un mediu cunoscut, dar şi 
într-unul necunoscut. De exemplu, să ne gândim cât de importantă este harta mentală 
a unui oraş pentru fiecare locuitor al său, dar şi pentru anumite categorii socio- 
profesionale (ex. şoferii de taxi). 

Apărute ca urmare a relaţiei dintre subiect şi obiect, dintre organism şi mediu, 
reprezentările servesc ca instrumente (psihice) de adaptare la realitate. Ele apar în 
şirul proceselor de cunoaştere nu doar ca o treaptă, o etapă a contemplării vii, ci şi ca 
rezultat, bilanţ al cunoaşterii şi deschid drumul către cunoaşterea logică, raţională (M. 
Zlate, 1999, p.219). 

Gândirea, scriau în 1980 doi psihologi americani, reprezintă, poate, subiectul 
cel mai important al întregii psihologii. De aceea, poate, nu este de mirare că au luat 
naştere o multitudine de puncte de vedere în ceea ce o priveşte (natura, conţinutul, 
mecanismele, structura şi rolul gândirii în ansamblul cunoaşterii umane). Psihologia 
tradiţională recurge la o definiţie de tip descriptiv-explicativ a gândirii: procesul psihic 
de reflectare a însuşirilor esenţiale şi generale ale obiectelor şi fenomenelor, a 
relaţiilor dintre acestea, în mod mijlocit, generalizat, abstract şi cu scop, prin 
intermediul judecăților şi raţionamentelor (M. Zlate, 1999. p.235). Psihologia 
contemporană, interesată mai mult de eficienţă a optat pentru definiția operațională a 
gândirii: „Gândirea este un sistem ordonat de operaţii de prelucrare, interpretare şi 
valorificare a informaţiilor, bazat pe principiile abstractizării, generalizării şi 
anticipării şi subordonat sarcinii alegerii alternativei optime din mulţimea celor iniţial 
posibile” (M. Golu, A. Dicu, 1972 apud M. Zlate, Idem). Cele două tipuri de definiții 
sunt complementare şi conţin informaţii cu privire la principalele note definitorii ale 
gândirii. 

Neinsistând asupra unor cunoştinţe despre gândire dobândite de studenţi încă 
din primul an de studiu al psihologiei, punem accentul pe problematica conceptelor şi 
categoriilor. Ne întrebăm: cum sunt organizate reprezentările lumii şi ale simbolurilor 
în mintea noastră? Unitatea fundamentală a cunoaşterii simbolice este conceptul 
(Robert J. Sternberg, 2003, p.281). Conceptele pot fi organizate în categorii, care pot 
include alte categorii; pot fi organizate în scheme, care pot include alte scheme; pot 


varia în privinţa aplicabilităţii şi a gradului de abstractizare; şi pot include informaţii 
despre relațiile dintre concepte, atribute, contexte şi cunoştinţe şi informaţii generale 
despre relaţiile cauzale. Ne referim la prototip, analiza descendentă, învăţarea 
implicită şi categorizare (Mircea Miclea, 1999 , p.147-156). Acordăm atenţie 
scenariului cognitiv şi modelării conexioniste a bazei de cunoştinţe (M. Miclea, 1999; 
R.J. Sternberg, 2003). 


7. Limbajul 


Există cel puţin şase proprietăți ale unei limbi, utilizarea unor mijloace 
organizate de combinare a cuvintelor în scopul de a comunica. (1) Limba ne permite 
să comunicăm cu unul sau mai mulți oameni care ne împărtăşesc limba. (2) Limba 
creează o relaţie arbitrară între un simbol şi referentul său- o idee, un lucru, un proces, 
o relație sau o descriere. (3) Limba are o structură regulată; numai secvențele 
specifice ale simbolurilor (sunete şi cuvinte) au sens. Secvenţe diferite cer sensuri 
diferite. (4) Structura limbii poate fi analizată pe niveluri multiple (ex., fonemic şi 
morfematic). (5) În ciuda limitărilor impuse de structură, utilizatorii limbii pot 
Limba evoluează continuu. 

Limba presupune comprehensiunea verbală- capacitatea de a înţelege input-ul 
lingvistic, scris şi vorbit, precum cuvintele, propoziţiile şi frazele- şi fluenţa verbală- 
capacitatea de a produce un out-put lingvistic. Cele mai mici unități sonore produse de 
coardele vocale umane sunt fonemele. Fonemele sunt cele mai mici unităţi sonore 
care pot fi utilizate pentru a diferenţia sensul cuvintelor dintr-o anumită limbă. Cea 
mai mică unitate semantică cu sens determinat dintr-o limbă este morfemul. 
Morfemele sunt elemente morfologice cu ajutorul cărora se formează, de la o 
rădăcină, cuvinte şi forme flexionare. Pot fi şi afixe (prefixe sau sufixe), care pot 
conţine atât morfeme de conţinut (transmit sensul principal al cuvântului), cât şi 
morfeme funcționale (care lărgesc sensul cuvântului). Lexiconul reprezintă ansamblul 
de morfeme dintr-o limbă (sau al unui utilizator de limbă). Surprinderea regulilor de 
îmbinare cu sens a cuvintelor în cadrul propoziţiilor şi frazelor dintr-o limbă dată este 
sintaxa, iar unităţile mai mari ale limbii reprezintă obiectul de studiu a discursului. 

Oamenii trec printr-o serie de stadii în achiziţionarea limbajului. (1) Lalaţiunea 
sau pregătirea prelingvistică, are loc între 3 şi 6 ani, în care copilul începe să producă 
sunete asemănătoare silabelor. Debutează perioada gânguritului, în care copilul îşi va 
exersa capacităţile de expresie timp de aproape un an şi jumătate. (2) Dezvoltarea 
fonologică- cronologia dezvoltării fonologice ne arată că unele foneme apar puţin mai 
târziu ca altele (cum ar fi consoanele constrictive: s, z, f, j, |, retc.). Între 1 şi 4 ani, 
copiii progresează, în sensul că de la faza lalaţiunii până la vorbirea propriu-zisă, 
comportamentul copilului se află într-un continuu efort de încercare şi eroare în 
pronunţarea cuvintelor. (3) Dezvoltarea codului lingvistic cuprinde dezvoltarea 
semantică (realizarea corespondenţei între concept şi eticheta semantică) şi 
dezvoltarea sintactică (priveşte achiziţiile vorbirii corecte din punct de vedere 
gramatical). (4) Dezvoltarea capacităților metalingvistice apare relativ târziu la copii 
şi se referă la capacitatea de a privi dinafară şi de a reflecta asupra limbajului ca 
sistem (cunoaşterea limbajului la nivel fonetic, semantic şi sintactic). Activitatea 
metalingvistică este asociată activității şcolare şi se exersează în acest context 
(Graţiela Sion, 2003, p. 99-101). 


Cercetările privind achiziţia limbajului în prima jumătate a secolului XX au 
fost mai mult descriptive, propunându-şi să determine normele de dezvoltare. Primele 
studii evidenţiază reperele care caracterizează creşterea şi dezvoltarea copiilor în 
general, indiferent de limba pe care o vorbesc şi indiferent de cultura din care provin: 
gânguritul în prima jumătate de an, rostirea primelor cuvinte între 8 şi 18 luni, 
combinaţii de cuvinte la începutul celui de-al treilea an de viaţă şi construcții 
gramaticale în jurul vârstei de 4-5 ani. Regularitatea acestor achiziţii indiferent de 
limba maternă a copiilor susține ideea existenţei unor componente înnăscute ale 
limbajului. Cu toate acestea limbajul nu poate fi explicat numai din perspectiva că 
este înnăscut şi nici exclusiv din cea care susține că este dobândit (în urma 
influențelor din mediu extern). A luat naştere astfel, celebra controversă Skinner- 
Chomsky (primul aborda limbajul din punct de vedere behaviorist, şi îl explică 
asemenea unui comportament rezultat în urma recompenselor date de adulți copiilor 
atunci când aceştia vorbesc; Chomsky susţinea: copiii se nasc cu un mecanism de 
achiziţie a limbajului, LAD, Language Acquisition Device, o reprezentare gramaticală 
înnăscută ce se află la baza tuturor limbilor). Noile teorii privind achiziția limbajlui 
accentuează ideea că există interacțiuni între predispoziţiile interioare şi elementele de 
mediu, înlocuind dihotomia generată de polemica Skinner-Chomsky (G. Sion, 2003, 
p. 93-97). 

În conformitate cu perspectiva relativităţii lingvistice, diferențele cognitive 
care rezultă din utilizarea diferitelor limbi îi determină pe oamenii care vorbesc limbi 
diferite să perceapă lumea diferit. Cu toate acestea, perspectiva universalelor 
lingvistice pune accentul pe asemănările cognitive ale vorbitorilor de diverse limbi. 
Nu există o unică interpretare care să explice interacțiunea dintre gândire şi limbaj. 

Cercetările pe bilingvi arată că aspectele specifice mediului influenţează 
interacțiunea dintre gândire şi limbaj. De exemplu, există persoane care vorbesc două 
limbi dar care au limba principală bine dezvoltată; în cazul lor, a doua limbă se 
adaugă abilităţilor lor lingvistice şi cognitive. În opoziţie, se află acea categorie de 
persoane care nu şi-au consolidat limba principală atunci când părți din cea de a doua 
limbă au înlocuit parțial limba principală; această înlocuire poate crea probleme 
capacităților verbale. Există mai multe puncte de vedere cu privire la bilingvi: 
bilingvii stochează separat două sau mai multe limbi (ipoteza sistemului dual, „dual- 
system hypothesis”) sau împreună (ipoteza sistemului- singular, „single-system 
hipothesis”). Unele aspecte ale diverselor limbi pot fi stocate separat, iar altele 
împreună. 

Desigur că ne putem întreba cum influențează contextul social limbajul. 
Sociolingviştii, de exemplu, au observat că există diferenţe între bărbaţi şi femei în 
ceea ce priveşte stilul conversaţional datorate sensurilor diferite pe care cele două 
genuri le oferă scopurilor conversaţiei. Bărbaţii consideră lumea ca ordine socială 
ierarhizată în care obiectivele comunicării lor implică nevoia de a menţine o poziție 
superioară în această ierarhie. În opoziţie, femeile tind să considere comunicarea ca 
un mijloc prin care stabilesc şi menţin legătura cu partenerii de comunicare. Pentru ca 
acest lucru să fie posibil, ele caută modalităţi prin care să demonstreze echitate, suport 
ŞI ajungerea la consens. 

În înţelegerea unui discurs sau a ceea ce citim, utilizăm contextul imediat 
pentru a crea inferențe pornind de la pronume şi fraze ambigue. Contextul discursului 
poate influenţa interpretarea semantică a cunvintelor necunoscute din anumite pasaje 
şi ajută la achiziționarea cuvintelor noi. Reprezentările propoziționale ale informaţiei 


din anumite pasaje pot fi organizate în modele mentale pentru înţelegerea textului. În 
fine, opinia unei persoane poate influenţa ceea ce va fi reamintit (R.J. Sternberg, 
2003, p. 356). 

Neuropsihologia, psihologia cognitivă şi alte discipline au reuşit să determine 
legăturile dintre funcțiile limbajului şi ariile sau structurile cerebrale. Cercetătorii au 
observat ce se întâmplă cu limbajul atunci când creierul este afectat, stimulat electric 
sau este studiat din perspectiva activităţii sale metabolice. Până acum, metodele 
diferite pentru studierea creierului susțin ideea că pentru cei mai mulţi oameni, 
emisfera stângă a creierului este vitală pentru vorbire şi afectează multe aspecte 
sintactice şi unele semantice ale procesării lingvistice. Pentru cei mai mulți oameni, 
emisfera dreaptă e implicată în mai puţine funcții lingvistice, incluzând înţelegerea 
informaţiei semantice obținută auditiv, comprehensiunea şi exprimarea unor aspecte 
nonliterale ale limbajului ca inflexiunile vocale, gesturile, metaforele, sarcasmul, 
ironia şi glumele. 


8. Rezolvarea de probleme şi creativitatea 


Rezolvarea de probleme presupune o activitate mentală de depăşire a 
obstacolelor întâlnite în atingerea unui obiectiv. Etapele rezolvării de probleme sunt 
identificarea problemei, definirea problemei şi reprezentarea, construirea strategiei, 
organizarea informaţiei, alocarea resurselor, monitorizarea şi evaluarea (RJ. 
Sternberg, 2003, p. 399). În experienţele de zi cu zi aceste etape pot fi implementate 
foarte flexibil, astfel încât diversele etape se pot repeta, pot apare ne-secvenţial sau 
pot fi implementate interactiv. 

Psihologii au observat că există o diferenţă între probleme: unele presupun 
demersuri clare pentru obţinerea soluţiei, altele nu. Unele probleme bine definite 
(„well-structured problems”) pot fi rezolvate folosind algoritmii, care pot fi prea 
lungi, monotoni, dar care conduc la o soluţie corectă. În timp ce computerele 
utilizează algoritmi de rezolvare a problemelor, oamenii recurg adesea la euristici (ex. 
analiza mijloace-scopuri, rezolvarea prin analogie- problema transferului; cf. M. 
Miclea, 1999, p.295- 301). Rezolvarea problemelor slab definite (M. Zlate, 2004) sau 
insuficient definite (M. Miclea, 1999; „„ill-structured problems”), poate necesita nu 
numai algoritmi sau euristici, ci şi insight-ul. Insight-ul reprezintă un moment de 
inspiraţie, de iluminare, în care soluţia unei probleme se impune conştiinţei noastre. 
Există mai multe puncte de vedere care explică modul în care este implicat insight-ul 
în rezolvarea de probleme. Perspectiva gestaltismului, de exemplu, consideră că există 
un proces specific în care elementele unei probleme, care par inițial fără nici o 
legătură, devin coerente şi se realizează o bruscă reorganizare cognitivă. 

Dar care sunt obstacolele care intervin în rezolvarea de probleme şi cum le 
putem depăşi? 

S-a observat că omul prezintă un set mental care este o strategie care a 
funcționat în trecut, dar care nu mai funcţionează în cazul unei probleme specifice 
care trebuie rezolvată în prezent. Un tip particular de set mental este fixitatea 
funcţională („functional fixedness”) care presupune incapacitatea de a observa că ceva 
care ştim că poate fi utilizat într-un anumit fel mai poate fi folosit şi altfel, pentru a 
servi altor scopuri. Transferul, care poate fi atât negativ cât şi pozitiv, se referă la 
mutarea abilităților rezolutive de la o problemă la alta. Transferul pozitiv între 
problemele izomorfe are loc rareori în mod spontan, mai ales dacă problemele par să 


difere în privinţa conţinutului sau contextului. Incubaţia, care urmează după o 
perioadă de lucru intens asupra unei probleme, implică a lăsa problema de-o parte o 
vreme şi apoi a te reîntoarce la ea, astfel încât procesările subconştiente să poată 
continua în timp ce aceasta este conştient ignorată. 

În rezolvarea de probleme, psihologii diferenţiază între experţi şi novici. 
Experții se diferenţiază de aceştia din urmă atât în privinţa cantităţii cât şi a 
organizării cunoştinţelor pe care le au în domeniul lor de expertiză. Pentru experți 
multe aspecte ale rezolvării de probleme pot fi guvernate de procesele automate. 
Atunci când problemele implică elemente noi care cer strategii noi, automatismul 
unor proceduri poate împiedica rezolvarea de probleme, cel puţin temporar. Expertiza 
dintr-un domeniu dat este considerată cel mai adesea din perspectiva „practice-makes- 
perfect”. Cu toate acestea, unii specialişti subliniază că noţiunea de talent nu ar trebui 
să fie ignorată şi că, probabil, contribuie mult la diferenţele dintre diverşi experți. 

Creativitatea este un fenomen complex pentru care nu s-a putut formula o 
definiție unanim recunoscută. Ea este un fenomen general uman, forma cea mai înaltă 
a activităţii omeneşti. În sens restrâns, se pot distinge patru accepţiuni ale termenului 
de creativitate: ca produs; ca proces; ca potenţialitate general umană, ca abilitate 
creativă; ca dimensiune complexă a personalității (M. Zlate, 1994, apud G. Popescu, 
2004, p. 6). 

Creativitatea presupune producerea a ceva care este atât original, cât şi 
valoros. În literatura românească de specialitate s-au impus trei mari categorii de 
factori stimulativi pentru creativitate: psihologici, biologici şi sociali (A. Munteanu, 
1994). Dintre factorii care îi caracterizează pe indivizii înalt creativi amintim (1) 
motivația puternică de a fi creativ într-un anumit domeniu de activitate; (2) 
nonconformismul- încălcarea convențiilor care pot inhiba activitatea creativă şi 
dăruirea pentru menţinerea standardelor de excelenţă şi autodisciplina; (3) credinţa 
profundă în valoarea creaţiei şi dorinţa de a critica şi îmbunătăţi creaţia; (4) alegerea 
atentă a problemelor sau temelor asupra cărora se concentrează atenţia creativă; (5) 
procesele cognitive caracterizate de insight şi gândire divergentă; (6) asumarea 
riscurilor; (7) cunoştinţe numeroase în domeniul în care persoana se manifestă creativ; 
(8) angajarea profundă în efortul creator (R.J. Sternberg, 2003, p. 400). În plus, un rol 
important în manifestarea creativităţii îl au contextul istoric şi domeniul de activitate 
în care funcţionează persoana creativă. 


9. Decizia şi raţionamentul 


Luarea unei decizii, selecția unei alternative dintr-o mulțime de variante 
disponibile la un moment dat, este o componentă esenţială a vieţii noastre cotidiene. 
Zilnic luăm decizii, de la cele simple (ex. să mă uit la televizor sau să mă plimb în 
parc), la cele complexe (ex. alegerea profesiei sau a partenerului de viaţă). Deciziile 
stau la baza comportamentului nostru teleologic, exprimând intenţionalitatea fiinţei 
umane (M. Miclea, 1999, p.265). În luarea deciziilor mecanismele cognitive au un rol 
determinant. 

Luarea deciziilor se constituie în obiect de interes nu numai pentru psihologi, 
ci şi pentru sociologi şi economişti. În urma studiilor întreprinse în aceste discipline 
au rezultat două mari categorii de modele, menite să descrie şi să explice 
comportamentul decizional: (1) modele normative şi (2) modele descriptive. Modelele 
normative presupun că decidentul se comportă raţional, este omniscient (cunoaşte 


toate posibilitățile disponibile şi consecințele lor) şi dispune de resurse 
computaţionale şi de timp suficiente. Prin urmare, decizia optimă se obține pe baza 
unor algoritmi de calcul al valorii opţiunilor sau al utilității pe care subiectul le-o 
atribuie. Utilitatea unei opțiuni constă în percepţia subiectivă a valorii sale. 
Presupunerile care stau la baza modelelor descriptive au fost atacate din perspectiva 
teoriei raționalităţii limitate. Se consideră că decidentul dispune de resurse finite şi 
creează o reprezentare mentală simplificată a variantelor între care trebuie să opteze. 
În interiorul acestui model mental simplificat („limitat”), subiectul se comportă 
raţional. O serie de factori cognitivi pot influenţa calculul asupra posibilităților: 
schema cognitivă, prototipul- calitate, accesibilitatea din memorie a cunoştinţelor 
relevante, „ancorarea? şi raționalizarea. Lărgirea paradigmei experimentale prin 
reconsiderarea deciziei între variante eterogene ar putea oferi rezultate interesante 
despre mecanismele cognitive implicate în procesul decizional (M. Miclea, 1999, 
p.282). 

Raționamentul constituie obiect de studiu atât pentru logică, cât şi pentru 
psihologie. El este numit adesea şi inferenţă şi este o procedură prin care se obțin 
informaţii noi din combinarea celor deja existente. În mod tradiţional, raţionamentele 
se împart în două mari categorii: inductive şi deductive. Raționamentul inductiv 
constă în producerea unei ipoteze generale pe baza unor date particulare şi a unor 
cunoştinţe (tacite). Există trei tipuri de raționament inductiv: (1) de inducere a unei 
proprietăţi (dacă constatăm că de fiecare dată când vedem un corb el are penajul 
negru, vom generaliza, spunând: „toţi corbii sunt negri”); (2) de inducerea a unei 
reguli şi (3) inducerea unei structuri, cea mai dificilă formă de inducţie, care se 
bazează pe descoperirea unei reţele constante de conexiuni între elementele unei 
mulțimi. Această structură este apoi aplicată la o nouă situaţie (ex.: „Fratele este 
pentru soră, ca şi nepotul pentru: (a) unchi, (b) nepoată”. Care dintre cele două 
variante este corectă?). 

Raționamentul deductiv sau inferenţa deductivă constă într-o serie de calcule 
guvernate de regulile de deducție, astfel încât, din anumite premise, o concluzie derivă 
cu necesitate logică. Există trei tipuri de raționament deductiv: (1) raționamentul 
silogistic (silogismul constă în deducerea unei concluzii din două premise prin 
mijlocirea unui termen mediu); (2) raţionamentul ipotetico-deductiv (două premise şi 
o concluzie: Dacă e ziuă, atunci e lumină. E ziuă. Deci, e lumină.); (3) raţionamentul 
liniar (ex.: Ion este mai mare ca George. Nicu este mai mic ca George. Cine este cel 
mai mare din cei trei?) 

Orice raționament depinde de structura cognitivă în interiorul căreia se 
desfăşoară. Atât inferenţele inductive, cât şi cele deductive presupun o mulțime de 
cunoştinţe, adesea neexplicate în premise, dar care sunt absolut necesare pentru 
desfăşurarea raționamentului. Din păcate este greu de conceput un instrument care să 
măsoare sau măcar să estimeze întreaga bază de cunoştinţe. 


10. Dezvoltarea cognitivă 


Ne-am propus aici, în primul rând să surprindem care sunt acele teorii care se 
referă dezvoltarea cognitivă şi de aceea nu puteam debuta decât cu teoria lui Jean 
Piaget. Majoritatea autorilor consideră teoria sa ca fiind de orientare cognitivă, pe de 
parte, deoarece se centrează pe geneza proceselor mentale şi a cunoştinţelor, şi 
constructivistă, căci toate cunoştinţele noastre se elaborează în cursul schimbărilor 


dialectice între individ şi mediul înconjurător în care el se dezvoltă şi se structurează 
progresiv. 

Piaget a determinat patru stadii ale dezvoltării cognitive: stadiul senzorio- 
motor, stadiul pre-operaţional, stadiul concret- operaţional şi stadiul formal- 
operațional. Perioada pre-operaţională sau stadiul pre-operator debutează în jurul 
vârstei de 2 ani cu apariţia reprezentărilor mentale şi posibilitățile de evocare verbală 
şi mentală caracteristice. Această perioadă de după vârsta de 2 ani este marcată de trei 
achiziţii: apariţia funcţiunii semiotice, apogeul gândirii egocentrice şi începutul 
decentrării cognitive (G. Sion, 2003, p.86). Mai târziu, pe măsură ce copilul creşte, el 
devine mai puţin egocentric, adică mai puţin centrat pe sine şi mai capabil să observe 
lucrurile din perspectiva celorlalți. Unii teoreticieni au adăugat un al cincilea stadiu la 
cele patru originale. Este vorba despre stadiul post-formal care poate include 
identificarea problemelor (decât rezolvarea problemelor) sau o tendinţă către gândirea 
dialectică. 

Lev Semionovici Vîgotski este autorul aşa numitei teorii social-istorică a 
dezvoltării psihice. Tema majoră a cadrului său teoretic este aceea că interacţiunea 
socială joacă un rol major în dezvoltarea cognitivă. Teoria sa accentuează importanţa 
internalizării şi a zonei de dezvoltare proximală, o noţiune care face legătura între 
învăţare şi dezvoltare, de-a lungul istoriei sociale a copilului. În general, dezvoltarea 
poate fi considerată ca interacţiunea dintre factorii biologici şi cei de mediu care 
conduc la complexitate şi flexibilitate cognitivă crescute. 

Teoria procesării informaţiei este o abordare relativ nouă a studiului 
dezvoltării cognitive care a luat avânt în special în Statele Unite în ulimele decenii. 
Scopul acestor teoreticieni constă în surprinderea modului în care individul înţelege, 
interpretează, stochează, reactualizează şi evaluează informaţia. Această abordare a 
inclus un studiu detaliat al proceselor psihice: percepţia, memoria, utilizarea 
strategiilor, timpi de reacţie, eficienţa de alocare a atenţiei etc. şi o încercare de a 
înţelege care dintre aspectele procesării informaţiei se schimbă că vârsta şi care dintre 
ele sunt relativ stabile (Ann Birch, 2002, p. 145). Ei au găsit aspecte comune între 
gândirea adultă şi cea a copiilor şi au subliniat faptul că pot fi făcute puţine 
generalizări despre cum oamenii procesează informaţia, fără a specifica mediul în care 
se realizează o acţiune de un anumit tip. Această teorie este importantă mai ales dacă 
ne gândim la felul în care copiii procesează informaţia în domenii educaţionale 
importante ca citirea, matematica şi ştiinţele. Totuşi, teoria procesării informaţiei nu a 
reuşit încă să explice cum au loc schimbările în dezvoltare şi nu a pus în circulaţie o 
teorie integrativă a dezvoltării cognitive, motiv pentru care încă mulți psihologi aderă 
la ideile piagetiene (G. Sion, 2003, p. 158-159). 

În ceea ce priveşte dezvoltarea neuropsihologică ea presupune sporirea 
complexităţii conexiunilor neuronale şi descreşterea numărului de neuroni din creier. 
Maturizarea structurilor sistemului nervos central prezintă o complexitate crescută a 
acestor structuri, iar unele studii arată pattern-uri ciclice de dezvoltare emisferică 
discontinuă. 

În timp ce unii teoreticieni ai dezvoltării de orientare cognitiv- 
comportamentală (Piaget, Kohlberg) arată că dezvoltarea cognitivă se încheie în 
adolescenţă, alţii susțin că abilităţile cognitive continuă să se dezvolte şi în perioada 
adultă (Baltes, Loubovie-Veif, Perry etc.) şi se concentrează pe operaţiile post- 
formale şi pe ideea de înţelepciune ca un construct al cogniţiei adultului. Gândirea 
adultului este: metacognitivă, dialectică şi pragmatică. Învăţarea ca achiziţie de 


cunoştinţe atinge maximum la 40-50 de ani şi rămâne deschisă ca posibilitate până la 
58-60 de ani. Învăţarea permanentă atenuează diferenţele în pregătire, prelungeşte 
durata participării la viaţa activă, lărgeşte adaptarea la schimbare şi creşte 
randamentul, iar viaţa activă favorizează menţinerea unei bune condiţii a învăţării. 

